《游烟霞洞赠学信长老》
清代·俞明震

檐角挂钱江，掉头失西湖。意识远始明，近山转模糊。

入洞探雨远，结屋通云衢。老僧不说佛，清与山同臞。

了知众生性，料理食与居。精神到盐豉，土木神工俱。

移坐得山情，留客锄春蔬。我佛至悲苦，度世愿已虚。

师能解世法，但取近者娱。耳中万松声，味之成笙竽。

他山自晴雨，吾归寻敝庐。

作者简介：俞明震（1860～1918），字恪士，又字启东，号觚庵，祖籍浙江山阴(今绍兴)斗门，生于湖南。光绪戊子（1888年）科举人，官至甘肃提学使。入民国，为肃政史，谢病归隐杭州西湖。明震工诗，吟甚苦，自言成一诗或至终夕不眠，甚且病眩，故所作不多。所著《觚庵诗存》传于世。